
TLAČOVÁ SPRÁVA
Bratislava, 17. jún 2026

Študenti navrhli AI ochrancu pred online predátormi. Víťazom IDEATHONU 2026 sa stal tím WATCHDOG

Osem stredoškolských tímov z celého Slovenska predstavilo svoje riešenia na ochranu detí v digitálnom priestore vo finále súťaže IDEATHON 2026. Celoslovenské finále sa uskutočnilo počas Letného summitu Digitálnej koalície. Najúspešnejšie tímy získali ako hlavnú cenu odbornú stáž na Ministerstve investícií, regionálneho rozvoja a informatizácie SR pod vedením splnomocnenca vlády SR pre umelú inteligenciu Radoslava Štefáneka. 
Súťaž prebiehala v dvoch kolách. Spomedzi všetkých 57 zapojených tímov do finále postúpilo osem tímov, pričom každý reprezentoval jeden samosprávny kraj Slovenska. Študenti prezentovali svoje vypracované projekty na riešenie jednej z najaktuálnejších spoločenských výziev – ako vytvoriť bezpečnejšie digitálne prostredie pre deti a mladých ľudí.
Finálové projekty sa venovali témam prevencie kyberšikany, rozpoznávania manipulácie a online predátorov, ochrany digitálnej identity, rozvoja kritického myslenia či podpory zdravých digitálnych návykov. Medzi predstavenými riešeniami boli vzdelávacie platformy, mobilné aplikácie využívajúce umelú inteligenciu, systémy na včasné odhaľovanie rizikovej komunikácie aj nástroje na budovanie digitálnej gramotnosti. Tohtoročný IDEATHON bol súčasťou Letného summitu Digitálnej koalície s podtitulom „Internet nie je detské ihrisko“, ktorý otvoril diskusiu o bezpečnosti detí v online priestore, zodpovednom využívaní digitálnych technológií a príležitostiach, ktoré prináša umelá inteligencia.
„Predstavené projekty ukázali, že mladí ľudia nevnímajú technológie len ako používatelia, ale dokážu ich využiť aj pri hľadaní riešení reálnych spoločenských problémov. Ich návrhy reagovali na aktuálne výzvy digitálneho sveta a zameriavali sa na prevenciu, vzdelávanie, ochranu súkromia aj budovanie digitálnej odolnosti detí a mladých ľudí,“ uviedol Pavol Šedo, prevádzkový riaditeľ Digitálnej koalície.
Radoslav Štefánek, splnomocnenec vlády SR pre umelú inteligenciu, vyzdvihol potrebu prinášať praktické riešenia pre maloletých v online priestore: „Téma ochrany maloletých v digitálnom priestore je pre nás prioritou. Pri príprave opatrení a návrhov sa mi najviac osvedčili stretnutia so študentami, pretože práve oni digitálny svet poznajú najlepšie, jeho príležitosti aj riziká. Aj preto považujem Ideathon za mimoriadne dôležitú iniciatívu. Mladí ľudia tu neprichádzajú len pomenovať problémy, ale prinášajú aj konkrétne návrhy riešení. Teší ma ich kreativita, zodpovedný prístup a ochota podieľať sa na tvorbe bezpečnejšieho digitálneho prostredia. Verím, že práve takéto diskusie a nápady môžu byť inšpiráciou pre budúce riešenia a zmeny v praxi.“
O víťazoch rozhodovala odborná porota zložená zo zástupcov Digitálnej koalície, Ministerstva investícií, regionálneho rozvoja a informatizácie SR, združenia SK8 – Samosprávne kraje Slovenska a Junior Achievement Slovensko.
Víťazom IDEATHONU 2026 sa stal tím WATCHDOG
Víťazom národného finále IDEATHON 2026 sa stal tím WATCHDOG zo Súkromnej strednej odbornej školy v Poprade, ktorý predstavil mobilnú aplikáciu využívajúcu umelú inteligenciu na rozpoznávanie rizikovej komunikácie, manipulácie, groomingu a ďalších foriem online ohrozenia detí. Súčasťou riešenia je aj núdzová funkcia Panic Button, ktorá umožňuje okamžite kontaktovať pomoc a zabezpečiť dôkazy o nevhodnej komunikácii. Aplikácia pritom funguje s dôrazom na ochranu súkromia používateľov a analyzuje komunikáciu lokálne priamo v zariadení.
Druhé miesto obsadil tím zo Súkromnej spojenej školy Železiarne Podbrezová s aplikáciou Bezpečné miesto – Digitálny štít pre obete kyberšikany, ktorý vytvoril koncept anonymnej webovej platformy na nahlasovanie kyberšikany, uchovávanie dôkazov a poskytovanie okamžitej podpory prostredníctvom AI asistenta a odborníkov.
Tretie miesto získal tím Mirror zo Súkromnej strednej odbornej školy Saleziánskej v Žiline, ktorý navrhol interaktívnu vzdelávaciu platformu umožňujúcu deťom zažiť rizikové situácie v bezpečnom simulovanom prostredí a naučiť sa rozpoznávať phishing, manipuláciu, kyberšikanu či nebezpečenstvá digitálnej stopy.
Porota sa zároveň rozhodla udeliť špeciálnu cenu za inovatívny prístup k vzdelávaniu tímu DiscoVR z Gymnázia Ivana Kupca z Hlohovca za projekt „Fake alebo Fakt?“, ktorý interaktívnym a inovatívnym spôsobom rozvíja mediálnu gramotnosť detí a učí ich rozpoznávať dezinformácie, manipuláciu a ďalšie riziká digitálneho priestoru.
Všetky ocenené tímy získali odbornú stáž na MIRRI SR, počas ktorej budú mať možnosť nahliadnuť do fungovania verejnej správy, diskutovať s odborníkmi na digitálnu transformáciu a umelú inteligenciu a spoznať, ako vznikajú riešenia formujúce digitálnu budúcnosť Slovenska.

O súťaži IDEATHON
IDEATHON je dvojkolová postupová súťaž pre študentov stredných škôl z celého Slovenska. Štvorčlenné tímy pracujú na návrhoch riešení aktuálnych výziev digitálnej doby so zameraním na ochranu detí v online priestore. Súťaž podporuje rozvoj digitálnych zručností, inovatívneho myslenia a schopnosti prezentovať vlastné nápady pred odbornou porotou.

O Digitálnej koalícii
Digitálna koalícia združuje organizácie verejného, súkromného a akademického sektora s cieľom rozvíjať digitálne zručnosti na Slovensku a pripravovať spoločnosť na výzvy digitálnej transformácie.

